钦定古今图书集成/历象汇编/岁功典/第037卷 > 《宋书》 > 《礼志》
## 钦定古今图书集成/历象汇编/岁功典/第037卷 > 《宋书》 > 《礼志》

旧说，后汉有郭虞者，有三女，以三月上辰产二女，上
巳产一女，二日之中而三女并亡，俗以为大忌。至此
月此日，不敢止家，皆于东流水上为祈禳，自洁濯，谓
之禊祠。分流行觞，遂成曲水。史臣案：《周礼》“女巫掌岁
时祓除衅浴”，如今三月上巳如水上之类也。衅浴，谓
以香薰草药沐浴也。《韩诗》曰：“郑国之俗，三月上巳之”
溱、洧两水之上，招魂续魄，秉兰草，拂不祥。此则其来
甚久，非起郭虞之遗风，今世之度水也。《月令》：“暮春，天
子始乘舟。”蔡邕《章句》曰：“阳气和暖，鲔鱼时至，将取以
荐寝庙。故因是乘舟，禊于名川也。”《论语》：“暮春浴乎沂。”
自上及下，古有此礼。今三月上巳，祓于水滨，盖出此
也。邕之言然。张衡《南都赋》：“祓于阳滨。”又是也。或用秋。
《汉书》：“八月祓于霸上。”刘祯《鲁都赋》：“素秋二七，天汉指
隅。人胥祓除，国子水嬉。”又是用七月十四日也。自魏
以后，但用三日，不以巳也。